Document ID: 32014R1117

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1117/2014 ΤΗΣ ΕΠΙΤΡΟΠΉΣ
της 22ας Οκτωβρίου 2014
σχετικά με τις προκαταβολές των άμεσων ενισχύσεων που πρέπει να καταβληθούν από τις 16 Οκτωβρίου 2014 στη Λετονία και τη Λιθουανία
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 29 παράγραφος 4 στοιχείο α),
Εκτιμώντας τα ακόλουθα:
(1)
Το άρθρο 29 παράγραφος 2 του κανονισμού (ΕΚ) αριθ. 73/2009 προβλέπει ότι οι ενισχύσεις στο πλαίσιο των καθεστώτων στήριξης που απαριθμούνται στο παράρτημα 1 του εν λόγω κανονισμού πρέπει να καταβάλλονται από 1ης Δεκεμβρίου έως 30 Ιουνίου του επόμενου έτους. Ωστόσο, σύμφωνα με το άρθρο 29 παράγραφος 4 στοιχείο α) του εν λόγω κανονισμού, η Επιτροπή μπορεί να μεριμνά για τη χορήγηση προκαταβολών.
(2)
Το άρθρο 29 παράγραφος 5 του κανονισμού (ΕΚ) αριθ. 73/2009 προβλέπει ότι τα κράτη μέλη δύνανται να καταβάλλουν, από τις 16 Οκτωβρίου 2014, προκαταβολές στους γεωργούς μέχρι ποσοστού 50 % των άμεσων ενισχύσεων στο πλαίσιο των καθεστώτων στήριξης που απαριθμούνται στο παράρτημα 1 του εν λόγω κανονισμού για τις αιτήσεις που υποβλήθηκαν το 2014.
(3)
Η απόφαση της Ρωσίας να επιβάλει απαγόρευση στις εισαγωγές γεωργικών προϊόντων από την Ένωση έχει προκαλέσει σοβαρά οικονομικά προβλήματα στον γεωργικό τομέα πολλών κρατών μελών, εκ των οποίων η Λετονία και η Λιθουανία ζήτησαν να εξουσιοδοτηθούν να καταβάλουν προκαταβολές που υπερβαίνουν το 50 % που αναφέρεται στο άρθρο 29 παράγραφος 5 του κανονισμού (ΕΚ) αριθ. 73/2009.
(4)
Για την άμβλυνση των εν λόγω δυσχερειών με την παροχή στους γεωργούς της δυνατότητας απορρόφησης των ζημιών που οφείλονται στην απαγόρευση των εισαγωγών, μέχρις ότου σταθεροποιηθούν οι αγορές, είναι σκόπιμο να επιτραπεί η χορήγηση στους γεωργούς της Λετονίας και της Λιθουανίας προκαταβολών μέχρι ποσοστού 70 % στο πλαίσιο των καθεστώτων στήριξης που απαριθμούνται στο παράρτημα Ι του κανονισμού (ΕΚ) αριθ. 73/2009.
(5)
Σύμφωνα με το άρθρο 26 παράγραφος 4 του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (2), η Επιτροπή έχει τη δυνατότητα να προσαρμόσει το ποσοστό αναπροσαρμογής των άμεσων ενισχύσεων έως την 1η Δεκεμβρίου, με βάση τα νέα στοιχεία που έχει στη διάθεσή της. Κατά συνέπεια, το ποσοστό αναπροσαρμογής για λόγους δημοσιονομικής πειθαρχίας που αναφέρεται στο άρθρο 26 του κανονισμού (ΕΕ) αριθ. 1306/2013 και στο άρθρο 8 του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (3) που ίσχυε τελευταία ενδέχεται να μην είναι γνωστό στις 16 Οκτωβρίου 2014. Ως εκ τούτου, οι μέγιστες προκαταβολές που είναι δυνατόν να καταβληθούν θα πρέπει να καθοριστούν ως ποσοστό των άμεσων ενισχύσεων πριν από την αναπροσαρμογή που αναφέρεται στο άρθρο 26 του κανονισμού (ΕΕ) αριθ. 1306/2013. Στο υπόλοιπο της πληρωμής από την 1η Δεκεμβρίου 2014 θα πρέπει να ληφθεί υπόψη το ποσοστό αναπροσαρμογής για λόγους δημοσιονομικής πειθαρχίας που ίσχυε εκείνη τη χρονική περίοδο.
(6)
Προκειμένου να καταστεί δυνατή η καταβολή των προκαταβολών από τις 16 Οκτωβρίου 2014, ο παρών κανονισμός θα πρέπει να αρχίσει να ισχύει την ημέρα της δημοσίευσής του.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η Λετονία και η Λιθουανία μπορούν να καταβάλλουν, από τις 16 Οκτωβρίου 2014, προκαταβολές στους γεωργούς μέχρι ποσοστού 70 % των άμεσων ενισχύσεων που απαριθμούνται στο παράρτημα Ι του κανονισμού (ΕΚ) αριθ. 73/2009 για τις αιτήσεις που υποβλήθηκαν το 2014, χωρίς να λαμβάνονται υπόψη οι μειώσεις λόγω της δημοσιονομικής πειθαρχίας που προβλέπεται στο άρθρο 26 του κανονισμού (ΕΕ) αριθ. 1306/2013 και στο άρθρο 8 του κανονισμού (ΕΕ) αριθ. 1307/2013, υπό την προϋπόθεση ότι έχει ολοκληρωθεί η εξακρίβωση των όρων επιλεξιμότητας δυνάμει του άρθρου 20 του κανονισμού (ΕΚ) αριθ. 73/2009. Στο υπόλοιπο πληρωμής που πρέπει να χορηγηθεί στους δικαιούχους από την 1η Δεκεμβρίου 2014 λαμβάνεται υπόψη το ποσοστό αναπροσαρμογής για λόγους δημοσιονομικής πειθαρχίας που ίσχυε εκείνη τη χρονική περίοδο, για το συνολικό ποσό των άμεσων ενισχύσεων για το ημερολογιακό έτος 2014.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Οκτωβρίου 2014.

Labels: 3
4
18
6